
De dragoste de ţară!... 
Foaie verde micşunea, 
Am o ţară ca o stea 

Şi n-o dau la nimenea... 
Că tot vin alţii s-o ia! 


Bilanţ 

Se-adună anii, pic cu pic, 

Fără regrete, în reprize — 
Şi-ntr-un tîrziu, lovit de crize 
Din tot ce-ai strîns nu iei nimic. 


* 


Trăsătură de caracter 

(la români) 

Călătorind prin țări străine, 
Constaţi ca orice muritor, 

Că-n vest se moare de mai bine, 
La noi... de grija tuturor! 


* 


Bun de gură!... 

(lui George Zarafu — umorist) 

Cînd treci din visul tău la faptă 
Şi vrei o vorbă înțeleaptă, 

De-i cazi în mînă lui Zarafu 
Fă-ţi cruce că... se-alege prafu'! 


Dedublare 

(lui Horia Țăru preot — poet) 
Tandru, cum îi este firea, 
Astăzi, etalînd talentul, 
Ca poet citi psaltirea, 

Iar ca preot... testamentul! 


S-au dus vremurile]... 


Mi nepoate, zise Matei al lui Turturea, după ce 
îşi reveni din plesneala unui gînd, ce îl împunsese prin 
arătătorul dreptei, dus la tîmplă. 

Pe aici, pe la noi, exista un obicei. 

Pînă şi alea bătrîne îmbrăcau, la sărbătoare, costum 
cusut cu mîna pe pînză de borangic, țesută la război cu 
pedale şi suveică, bătută cu spata şi înălbită cu leşie de 
cenuşă, în scobitură de trunchi de copac... 

Cămaşa era albă, opregul întins... Artă, neică!... Şi 
ce artă... 

Citeai pe cămaşa fetei ca într-un letopiseţ al 
locului. 

Uite acolea, lîngă inimă, deasupra sînului stîng, 
vedeai şiragul de paşi sau poteca dorului... 

Dincolo, sub coastă, de-a dreapta şi de-a stînga. 
locul de veci al sufletelor ce-au rîvnit la rotunjimea 
sînului de fată mare!... 

Mai face cineva, acum, aşa ceva?... 

S-au dus vremurile, nepoate, odată cu stiliştii 
anonimi ai vremii. 

Dar, parcă nici țîțele nu mai sunt la fel. 

Pe vremea mea stăteau mai drepte!... 

Şi nici fetele nu se prea grăbeau la dedulcit, ca 
acuma, cînd, abia le dau tufăneii şi trec să ia lecţii pentru 
mersul pe bicicletă, cu roatele în sus!... 

Ce dacă-i post?... Alte vremuri, alte apucături... 

Şi tu tremuri, ca prostul, după aia, care, îți promise 
că, îţi dă telefon, de cum ajunge acasă. 

Ce te faci dacă trenul dă rută ocolitoare prin Valea 
Plîngerii, că s-a rupt iar malul la Balota, din cauza 
viiturii? 

Ia-o neică prin sat că e plină lumea de pofte!... 

Că pînă şi pofta asta este ca un fel de gripă adusă 
de prin Europa aia mare. Se ia al dracului de repede!... 

Ascultă-mă pe mine, că am văzut multe la viața 
mea! 

Şi apoi, cred eu, că nu au să se vindece prea curînd 
de poftele astea cum nu s-a vindecat nici capra lui Ion din 
deal de rîie!... 

Numai că, pe aia, adică pe capră, a trebuit s-o taie! 

Astea nu au leac!... 

Şi, dacă tot te mănîncă şi ştii unde e buba, nu 
trebuie decît să te scarpini. Continuu!... 

Că nu trece decât la bătrîneţe!... 

Poate nici atunci, că pe unele le mănîncă, al 
dracului de tare şi după aia!... 

S-ar scărpina dacă ar putea şi în sicriu! 

Asta-i cauza, că iau după ele, cîte unul dintre 
vecini, drag lor, cînd pleacă pe lumea ailaltă... 

Să le scarpine!... 

Dar, asta este altă poveste. 


Autodenunţ sau scrisoare către 
Ion Luca Caragiale 
Sal'tare neică!... 

Ma numesc Sile Țeposu, zis al lui Pisică, din 
neamul Bibanilor, cetățean român, originar din Grindu 
de Sus, la poale de Godeanu, născut pe o vreme 
nepotrivită statutului meu, într-o țară a nimănui, în care, 
după cum ştii şi matale, cîinii latră, iar măgarul îşi vede 
de drum. 

Porecla mi se trage de la ai mei, din neam, care 
atunci cînd li se punea piedică sau erau aruncaţi pe geam 
din cauza conflictului de interese, cădeau tot pe 
picioarele lor!... 

Trăiesc într-o lume a invidiei, a grandomaniei, a 
înstrăinării de sine şi de cel apropiat. O lume în care 
ipocrizia, duşmănia şi suspectarea celuilalt devine un 
sport naţional, asemeni unui scop în sine. 

De fapt, nu ştiu alţii ce simt, dar eu m-am cam 
săturat de neamul acesta de pamblicari. Şi zilnic, 
privindu-mă, în oglindă, mă întreb: „Tu, cînd emigrezi 
domnule”?... 

Emigrez zilnic, în scrierile mele, certîndu-mă cu 
timpul, că doar acesta mă mai bagă în seamă. 

Într-o dimineață mi-am pierdut umbra şi 
devenisem oarecum suspicios. Nu ştiam dacă mai trăiesc 
sau dacă am murit. 

Un om fără umbră este un om mort!... 

Cel puţin aşa mă învăţaseră cei din secolul trecut, 
din care matale plecaşi, iar eu intrai. 

M-am ciupit eu pe o parte, guvernul pe ambele 
părţi şi abia atunci am constatat că, soarele era după nori, 

Deci, nu puteam să am umbră. 

Doamne fereşte să fiu murit pe aşa vremuri prinse 
de constipaţie, cu C.F.R. —ul în faliment şi popii în grevă! 

Un lucru însă, nu îl pot pricepe eu... De ce naţia 
asta se plînge, că i s-au rupt nădragii în fund, dar umblă 
în maşini luxoase? 

M-am liniştit singur găsind răspunsul la o altă 
întrebare mai veche: „Cum să crească salariile 
profesorilor, cînd odraslele barosanilor învaţă pe afară cu 
dascăli străini.” 

Şi atunci, dăi şi dăi, luptă şi luptă, că iar vin 
alegerile, iar cei de la guvernare nu mai pot să fure din 
cauza opoziţiei, care a vîndut ţara. 

De fapt, Neică lancule, în ce limbă ai scris matale 
toate chestiile alea, cînd ăştia, cei noi, dacă te-au citit, nu 
au reuşit să înveţe nimic?... 

Întreb şi eu, că şi pe mine mă întreabă alţii: „Bă, 
voi cînd dracu vă apucaţi de o treabă serioasă, că tot nu 

» 

De aceea mă angajez, ca în cel mai scurt timp, să 
iau asupră-mi toate păcatele confraților şi să plec în 
pribegie, ca şi matale, în căutare de sponsori, pe la alții, 
că ai noștri au intrat în faliment de cînd statul a trecut la 
impozitarea progresivă a averilor. 

Aşa să le ajute Dumnezeu, guvernanților, cît m-a 
ajutat soacră-mea pe mine!... 


Pentru conformitate, Sile Țeposu / astăzi, anul 
curent. 


